སྤྱིར་དུས་རབས་བཅོ་བརྒྱད་པའི་དུས་དཀྱིལ་ཙམ་ནས་བཟུང་ཕྱིི་རྒྱལ་མི་རིགས་མང་པོ་ཞིག་བོད་དུ་སྔ་ཕྱིར་སླེབས་པ་དག་གིས་བོད་མི་ནང་ཁུལ་དང་།བོད་དང་ཁྱིམ་མཚེས་ཡུལ་ཁག་དབར་ཕན་མེད་གནོད་གཞིའི་ལས་དོན་སྣ་ཚོགས་བརྩམས་ཡོད།དཔེར་ན།ཕྱི་ལོ་༡༨༧༩ལོར་རྒྱ་གར་དབྱིན་གཞུང་ནས་བཏང་བའི་ས་ར་ཅན་དྷར་རྡཱ་སེ་ཞེས་པ་བོད་དུ་འབྱོར་བར་བཀྲ་ཤིས་ལྷུན་པོའི་བླ་བྲང་རྒྱལ་མཚན་མཐོན་པོའི་ཕྱག་མཛོད་སེང་ཆེན་སྤྲུལ་སྐུ་སོགས་ཀྱིས་རོགས་རམ་གནང་སྟེ་དབུས་གཙང་ཁུལ་དུ་ལོ་གསུམ་ལྷག་རིང་ལྟ་སྐོར་དང་སོ་ཉུལ་བྱས་པས་བོད་གཞུང་གིས་འཛིན་བཟུང་བྱེད་ཉེའི་མཚམས་རྒྱ་གར་དུ་ཕྱིར་བྲོས་པ་དང་།སེང་ཆེན་སྤྲུལ་སྐུ་སོགས་ལ་བོད་གཞུང་གིས་ཉེས་ཆད་བཏང་བས་གཞུང་བླ་གཉིས་ཀྱི་དབར་འགལ་ཟླའི་ས་བོན་ངན་པ་ཞིག་དེ་དུས་བཏབ་ཡོད་པ་ཡོངས་གྲགས་ལྟར་ཡིན་ལ།འགལ་ཟླ་དེ་ནི་དབྱིན་གཞུང་གི་མི་སྣ་དེས་བསླངས་པ་དང་།འགལ་ཟླ་དེ་རིམ་གྱིས་ཇེ་ཆེར་ཕྱིན་ཏེ་བོད་སྤྱིའི་ཐོག་ལ་གནོད་སྐྱོན་ཆེན་པོ་བྱུང་བ་དེ་ཀུན་གྱི་རྩ་བ་ནི་དབྱིན་ཇིའི་གཞུང་གི་མི་དེ་ཚོའི་བྱས་ཉེས་ལ་ཐུག་ཡོད།